CELEX: 32013L0014
Language: lv
Date: 2013-05-21 00:00:00
Title: Eiropas Parlamenta un Padomes Direktīva 2013/14/ES ( 2013. gada 21. maijs ), ar ko groza Direktīvu 2003/41/EK par papildpensijas kapitāla uzkrāšanas institūciju darbību un uzraudzību, Direktīvu 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) un Direktīvu 2011/61/ES par alternatīvo ieguldījumu fondu pārvaldniekiem attiecībā uz pārmērīgu paļaušanos uz kredītreitingiem  Dokuments attiecas uz EEZ

31.5.2013   
            
            
               LV
            
            
               Eiropas Savienības Oficiālais Vēstnesis
            
            
               L 145/1
            
         
      EIROPAS PARLAMENTA UN PADOMES DIREKTĪVA 2013/14/ES
   (2013. gada 21. maijs),
   ar ko groza Direktīvu 2003/41/EK par papildpensijas kapitāla uzkrāšanas institūciju darbību un uzraudzību, Direktīvu 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) un Direktīvu 2011/61/ES par alternatīvo ieguldījumu fondu pārvaldniekiem attiecībā uz pārmērīgu paļaušanos uz kredītreitingiem
   (Dokuments attiecas uz EEZ)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 53. panta 1. punktu,
   ņemot vērā Eiropas Komisijas priekšlikumu,
   pēc leģislatīvā akta projekta nosūtīšanas valstu parlamentiem,
   ņemot vērā Eiropas Centrālās bankas atzinumu (1),
   ņemot vērā Eiropas Ekonomikas un sociālo lietu komitejas atzinumu (2),
   saskaņā ar parasto likumdošanas procedūru (3),
   tā kā:
   
               (1)
            
            
               Eiropas Parlamenta un Padomes Direktīva 2003/41/EK (4) paredz papildpensijas kapitāla uzkrāšanas institūciju darbību (PKUI) regulējumu Savienības līmenī. Eiropas Parlamenta un Padomes Direktīva 2009/65/EK (5) paredz pārvedamu vērtspapīru kolektīvo ieguldījumu uzņēmumu (PVKIU) regulējumu Savienības līmenī. Līdzīgi arī Eiropas Parlamenta un Padomes Direktīva 2011/61/ES (6) paredz alternatīvo ieguldījumu fondu pārvaldnieku (AIFP) regulējumu Savienības līmenī. Visās trijās direktīvās noteiktas uzraudzības prasības attiecībā uz riska pārvaldību, ko īsteno attiecīgi PKUI, PVKIU pārvaldības un ieguldījumu sabiedrības un AIFP.
            
         
               (2)
            
            
               Finanšu krīzes rezultāts ir ieguldītāju, tostarp PKUI, PVKIU un alternatīvo ieguldījumu fondu (AIF), pārmērīga paļaušanās uz kredītreitingiem, veicot ieguldījumus parāda instrumentos, nereti nemaz neveicot savu novērtējumu par šādu parāda instrumentu emitentu kredītspēju. Lai uzlabotu PKUI, PVKIU un AIF veikto ieguldījumu kvalitāti un tādējādi aizsargātu minēto fondu ieguldītājus, ir piemēroti PKUI, PVKIU un AIF pārvaldniekiem izvirzīt prasību, lai tie, novērtējot kredītrisku ieguldījumiem, ko veic PKUI, PVKIU pārvaldības un ieguldījumu sabiedrības un AIFP, izvairītos paļauties tikai vai mehāniski uz kredītreitingiem vai izmantot tos kā vienīgo rādītāju. Tādēļ vispārējais princips, kas vērsts pret pārmērīgu paļaušanos uz kredītreitingiem, būtu jāintegrē PKUI, PVKIU pārvaldības un ieguldījumu sabiedrību un AIFP riska pārvaldības procesos un sistēmās un jāpielāgo to specifikai.
            
         
               (3)
            
            
               Lai sīkāk precizētu vispārējo principu, kas vērsts pret pārmērīgu paļaušanos uz kredītreitingiem un kas būtu jāievieš Direktīvās 2009/65/EK un 2011/61/ES, Komisijai būtu jādeleģē pilnvaras pieņemt aktus saskaņā ar Līguma par Eiropas Savienības darbību 290. pantu, lai nodrošinātu, ka PVKIU pārvaldības un ieguldījumu sabiedrībām un AIFP tiek efektīvi liegta iespēja pārmērīgi paļauties uz kredītreitingiem to turējumā esošo aktīvu kredītspējas novērtēšanā. Šajā sakarā ir piemēroti grozīt minētajās direktīvās noteiktās Komisijas pilnvaras pieņemt deleģētos aktus attiecībā uz vispārējiem noteikumiem par riska pārvaldības procesiem un sistēmām, ko izmanto PVKIU pārvaldības un ieguldījumu sabiedrības un AIFP. Ir īpaši būtiski, lai Komisija, veicot sagatavošanas darbus, rīkotu atbilstīgas apspriešanās, tostarp ekspertu līmenī, un lai tā publicētu šādu apspriežu rezultātus. Komisijai, sagatavojot un izstrādājot deleģētos aktus, būtu jānodrošina vienlaicīga, savlaicīga un atbilstīga attiecīgo dokumentu nosūtīšana Eiropas Parlamentam un Padomei.
            
         
               (4)
            
            
               Šajā direktīvā izklāstītajiem atbilstīgajiem pasākumiem būtu jāpapildina citi noteikumi Eiropas Parlamenta un Padomes Regulā (EK) Nr. 1060/2009 (2009. gada 16. septembris) par kredītreitingu aģentūrām (7). Minētie noteikumi nosaka vispārējo mērķi samazināt ieguldītāju pārmērīgo paļaušanos uz kredītreitingiem, un tiem būtu jāveicina minētā mērķa sasniegšana.
            
         
               (5)
            
            
               Ņemot vērā to, ka šīs direktīvas mērķi, proti, samazināt PKUI, PVKIU un AIFP pārmērīgo paļaušanos uz kredītreitingiem, veicot ieguldījumus, nevar pietiekami labi sasniegt atsevišķās dalībvalstīs, rīkojoties saskaņoti, un to, ka PKUI, PVKIU un AIFP un kredītreitingu aģentūru darbības Savienības mēroga struktūras un iedarbības dēļ minētos mērķus var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā direktīvā paredz vienīgi tos pasākumus, kas ir vajadzīgi minētā mērķa sasniegšanai.
            
         
               (6)
            
            
               Tādēļ būtu attiecīgi jāgroza Direktīvas 2003/41/EK, 2009/65/EK un 2011/61/ES.
            
         
               (7)
            
            
               Saskaņā ar Dalībvalstu un Komisijas 2011. gada 28. septembra kopīgo politisko deklarāciju par skaidrojošiem dokumentiem (8) dalībvalstis ir apņēmušās, paziņojot savus transponēšanas pasākumus, pamatotos gadījumos pievienot vienu vai vairākus dokumentus, kuros paskaidrota saikne starp direktīvas sastāvdaļām un atbilstīgajām daļām valsts pieņemtos transponēšanas instrumentos. Attiecībā uz šo direktīvu likumdevējs uzskata, ka šādu dokumentu nosūtīšana ir pamatota,
            
         IR PIEŅĒMUŠI ŠO DIREKTĪVU.
   1. pants
   Grozījums Direktīvā 2003/41/EK
   Direktīvas 2003/41/EK 18. pantā iekļauj šādu punktu:
   
      “1.a   Ņemot vērā uzraudzīto institūciju veikto darbību raksturu, apjomu un sarežģītību, dalībvalstis nodrošina, ka kompetentās iestādes pārrauga institūciju kredītu novērtēšanas procesu atbilstību, izvērtē, kā tās savā ieguldījumu politikā izmanto atsauces uz kredītreitingiem, ko izsniegušas kredītreitingu aģentūras, kas definētas 3. panta 1. punkta b) apakšpunktā Eiropas Parlamenta un Padomes Regulā (EK) Nr. 1060/2009 (2009. gada 16. septembris) par kredītreitingu aģentūrām (9), un attiecīgā gadījumā mudina mazināt šādu atsauču ietekmi, lai mazinātu paļaušanos tikai un mehāniski uz šādiem kredītreitingiem.
   
   2. pants
   Grozījumi Direktīvā 2009/65/EK
   Direktīvas 2009/65/EK 51. pantu groza šādi:
   
               1)
            
            
               panta 1. punkta pirmo daļu aizstāj ar šādu:
               “1.   Pārvaldības vai ieguldījumu sabiedrība izmanto riska pārvaldības procesu, kas ļauj tām katrā laikā uzraudzīt un izmērīt pozīciju risku un to daļu PVKIU portfeļa kopējā riska profilā. Jo īpaši tā PVKIU aktīvu kredītspējas novērtēšanā nepaļaujas tikai vai mehāniski uz kredītreitingiem, ko izsniegušas kredītreitingu aģentūras, kas definētas 3. panta 1. punkta b) apakšpunktā Eiropas Parlamenta un Padomes Regulā (EK) Nr. 1060/2009 (2009. gada 16. septembris) par kredītreitingu aģentūrām (10).
            
         
               2)
            
            
               iekļauj šādu punktu:
               “3.a   Ņemot vērā PVKIU darbību raksturu, apjomu un sarežģītību, kompetentās iestādes pārrauga pārvaldības vai ieguldījumu sabiedrību kredītu novērtēšanas procesu atbilstību, izvērtē, kā PVKIU ieguldījumu politikā tiek izmantotas atsauces uz kredītreitingiem, kas minēti 1. punkta pirmajā daļā, un attiecīgā gadījumā mudina mazināt šādu atsauču ietekmi, lai mazinātu paļaušanos tikai un mehāniski uz šādiem kredītreitingiem.”;
            
         
               3)
            
            
               panta 4. punktu groza šādi:
               
                           a)
                        
                        
                           punkta a) apakšpunktu aizstāj ar šādu:
                           
                                       “a)
                                    
                                    
                                       kritērijus pārvaldības vai ieguldījumu sabiedrības izmantotā riska pārvaldības procesa atbilstības novērtēšanai saskaņā ar 1. punkta pirmo daļu;”;
                                    
                                 
                     
                           b)
                        
                        
                           pievieno šādu daļu:
                           “Pirmās daļas a) apakšpunktā minētie kritēriji nodrošina, ka pārvaldības vai ieguldījumu sabiedrība PVKIU aktīvu kredītspējas novērtēšanā nepaļaujas tikai vai mehāniski uz kredītreitingiem, kas minēti 1. punkta pirmajā daļā.”
                        
                     
         3. pants
   Grozījumi Direktīvā 2011/61/ES
   Direktīvas 2011/61/ES 15. pantu groza šādi:
   
               1)
            
            
               panta 2. punkta pirmo daļu aizstāj ar šādu:
               “2.   AIFP īsteno atbilstīgas riska pārvaldības sistēmas, lai pienācīgi konstatētu, mērītu, pārvaldītu un pārraudzītu visus riskus, kas saistīti ar katra AIF ieguldījumu stratēģiju un kuriem AIF ir vai var būt pakļauti. Jo īpaši AIFP, novērtējot AIF aktīvu kredītspēju, nepaļaujas tikai vai mehāniski uz kredītreitingiem, ko izsniegušas kredītreitingu aģentūras, kas definētas 3. panta 1. punkta b) apakšpunktā Eiropas Parlamenta un Padomes Regulā (EK) Nr. 1060/2009 (2009. gada 16. septembris) par kredītreitingu aģentūrām (11).
            
         
               2)
            
            
               iekļauj šādu punktu:
               “3.a   Ņemot vērā AIF darbību raksturu, apjomu un sarežģītību, kompetentās iestādes pārrauga AIFP kredītu novērtēšanas procesu atbilstību, izvērtē, kā AIF ieguldījumu politikā tiek izmantotas atsauces uz kredītreitingiem, kas minēti 2. punkta pirmajā daļā, un attiecīgā gadījumā mudina mazināt šādu atsauču ietekmi, lai mazinātu paļaušanos tikai un mehāniski uz šādiem kredītreitingiem.”;
            
         
               3)
            
            
               panta 5. punktam pievieno šādu daļu:
               “Pirmās daļas a) apakšpunktā minētie pasākumi, kas precizē riska pārvaldības sistēmas, nodrošina, ka AIFP, novērtējot AIF aktīvu kredītspēju, nepaļaujas tikai vai mehāniski uz kredītreitingiem, kas minēti 2. punkta pirmajā daļā.”
            
         4. pants
   Transponēšana
   1.   Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2014. gada 21. decembrim. Dalībvalstis par to tūlīt informē Komisiju.
   Kad dalībvalstis pieņem minētos noteikumus, tajos iekļauj atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   5. pants
   Stāšanās spēkā
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   6. pants
   Adresāti
   Šī direktīva ir adresēta dalībvalstīm.
   
      Strasbūrā, 2013. gada 21. maijā
      
         
            Eiropas Parlamenta vārdā –
         
            priekšsēdētājs
         
         M. SCHULZ
         
      
      
         
            Padomes vārdā –
         
            priekšsēdētāja
         
         L. CREIGHTON
         
      
   
   
      (1)  OV C 167, 13.6.2012., 2. lpp.
   
      (2)  OV C 229, 31.7.2012., 64. lpp.
   
      (3)  Eiropas Parlamenta 2013. gada 16. janvāra nostāja (Oficiālajā Vēstnesī vēl nav publicēta) un Padomes 2013. gada 13. maija lēmums.
   
      (4)  OV L 235, 23.9.2003., 10. lpp.
   
      (5)  OV L 302, 17.11.2009., 32. lpp.
   
      (6)  OV L 174, 1.7.2011., 1. lpp.
   
      (7)  OV L 302, 17.11.2009., 1. lpp.
   
      (8)  OV C 369, 17.12.2011., 14. lpp.
   
      (9)  OV L 302, 17.11.2009., 1. lpp.”
   
      (10)  OV L 302, 17.11.2009., 1. lpp.”;
   
      (11)  OV L 302, 17.11.2009., 1. lpp.”;